
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	31 martie 2015

	Nr.
	4c-7/193


R A P O R T

asupra propunerii legislative pentru modificarea şi completarea Legii nr. 53/2003 - Codul Muncii
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa nr. 
Plx 205/2015 din 9 martie 2015, cu dezbaterea pe fond, în procedură obişnuită, a propunerii legislative pentru modificarea şi completarea Legii nr.53/2003 – Codul Muncii.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.1158/13.10.2014)

· avizul negativ al Comisiei pentru drepturile omului, culte şi problemele minorităţilor naţionale (nr.4c-5/189/19.03.2015)

· punctul de vedere, negativ, al Guvernului (nr.1877/DRP/20.03.2015).


Propunerea legislativă are ca obiect de reglementare completarea art.141 din Legea nr.53/2003 cu două noi alineate, în scopul creării posibilităţii ca şi celelalte categorii de angajatori, în afara celor care conduc o activitate ce nu poate fi întreruptă din cauza caracterului procesului de producţie sau specificului activităţii, să îşi poată desfăşura activitatea în zilele de sărbătoare legală, în baza unei informări adresată inspectoratelor teritoriale de muncă pe raza cărora au puncte de lucru sau activităţi declarate.


De asemenea, se preconizează acordarea unui spor de 100% aplicat la salariul de bază, pentru fiecare oră lucrată sau a orelor libere plătite, echivalent al dublului orelor lucrate, în următoarele 30 de zile, pentru salariaţii care desfăşoară activităţi în zilele de sărbătoare legală.


Totodată, se doreşte sancţionarea drept contravenţie a faptei angajatorului care nu informează în termen inspectoratul teritorial de muncă.
Propunerea legislativă face parte din categoria legilor organice, conform prevederilor art.73 alin.(3) lit.p) din Constituţia României, republicată.

La dezbaterile care au avut loc în şedinţa comisiei din 24 martie 2015 a participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare, din partea Guvernului: d-l Eduard Corjescu – director, Ministerul Muncii, Familiei, Protecţiei Sociale şi Persoanelor Vârstnice.
La lucrările comisiei şi-au înregistrat prezenţa 23 deputaţi, din totalul de 24 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 4 martie 2015.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat, cu modificările şi completările ulterioare.
În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:

· aplicarea acestor măsuri ar putea produce generalizarea „specificului activităţii” (toţi angajatorii, prin natura activităţii lor, vor considera că aceasta intră pe „specificul activităţii”); 

· referitor la modificarea propusă la art.142, s-a apreciat că salariaţii trebuie să beneficieze pentru munca prestată în zilele de sărbătoare legală de timp liber corespunzător şi, doar în cazul în care, din motive temeinic justificate, nu se acordă zile libere, salariaţii ar beneficia de un spor la salariul de bază.


PREŞEDINTE,



SECRETAR,


Adrian Solomon



Mihăiţă Găină

Întocmit,

Consilier parlamentar Lidia Vlădescu

